《夏日同卢元明黎缜之饮唐寅仲先生青门》
明代·欧必元

驱车出东郭，访我昔同游。二三岁寒子，所志在林丘。

丘中有高士，结庐枕寒流。开轩纳山色，编篱别田畴。

烟霞满三径，尊酒结绸缪。剖彼青门瓜，可以充庶羞。

岂必世上人，上书干王侯。车马无停轨，烹羊宰肥牛。

妙舞选吴姬，清歌挟齐讴。繁华难久处，知有零落否。

不如偕同侣，纳凉竹林秋。班荆待日夕，玄言递相酬。

作者简介：欧必元（一五七三—一六四二），字子建。顺德人。大任从孙，主遇从兄。十五岁为诸生，试辄第一。明思宗崇祯间贡生，年已六十。以时事多艰，慨然诣粤省巡抚，上书条陈急务，善之而不能用。当时缙绅称之为岭南端士。尝与修府县志乘，颇餍士论。晚年遨游山水，兴至，落笔千言立就。必元能诗文，与陈子壮、黎遂球等复修南园旧社，称南园十二子。著有《勾漏草》、《罗浮草》、《溪上草》、《琭玉斋稿》等。清郭汝诚咸丰《顺德县志》卷二四有传。欧必元诗，以华南师范大学藏清刊本《欧子建集》为底本。